[{"text_idx": "#000003", "text": "Arweiniodd dyfodiad Covid-19 i\u2019r DU yn gynnar yn 2020 at newidiadau cyflym a phellgyrhaeddol yn y ffordd rydyn ni\u2019n byw ein bywydau. Arweiniodd \u2018y cyfnod clo\u2019 at gau ysgolion a daeth gweithio o gartref yn gyffredin i nifer o weithwyr. A thra bod y rhan fwyaf o siopau a busnesau wedi cau, profodd gweithwyr a gwasanaethau \u2018allweddol\u2019 bwysau digynsail."}, {"text_idx": "#000004", "text": "Am y ddwy flynedd ddiwethaf, mae WISERD wedi addasu ei raglen ymchwil i fynd i\u2019r afael a\u0302\u2019r heriau a achosir gan ddyfodiad pandemig Covid-19. Mae\u2019r ailgyfeiriad hwn wedi cynnwys dwy brif strategaeth. Yn gyntaf, lle bo\u2019n berthnasol, rydym wedi defnyddio\u2019r canfyddiadau ymchwil presennol a all gael eu defnyddio i lywio effeithiau tebygol y pandemig. Yn ail, rydym wedi ailbwrpasu prosiectau ymchwil arfaethedig i fynd i\u2019r afael a\u0302 chanlyniadau\u2019r pandemig ar weithgareddau a sectorau allweddol."}, {"text_idx": "#000005", "text": "Mae ein hadroddiad, \u2018Covid-19: ymatebion polisi a chanlyniadau cymdeithasol\u2019, yn rhoi trosolwg byr o ymchwil WISERD ar draws ystod o feysydd, gan gynnwys ar addysg, gwaith a marchnadoedd llafur, iechyd a lles. Nid yw\u2019n syndod o ystyried bod WISERD yn gartref i Ganolfan Cymdeithas Sifil ESRC, rydym hefyd yn archwilio effaith bresennol y pandemig ar gymdeithas sifil, yn ogystal ag archwilio sut y gallai cymdeithas sifil helpu i lunio dyfodol o\u0302l-bandemig mwy disglair. Er bod cyllid yr ESRC yn cefnogi\u2019r rhan fwyaf o\u2019r ymchwil a adroddwyd, rydym hefyd yn cynnwys canfyddiadau o brosiectau a ariannwyd gan y Comisiwn Ewropeaidd, yr Academi Brydeinig, Llywodraeth Cymru, Ymddiriedolaeth Leverhulme, Ymddiriedolaeth Carnegie y DU, y Sefydliad Materion Cymreig, a Se\u0302r Cymru."}, {"text_idx": "#000006", "text": "Fel bob amser, mae ein hymchwil yn defnyddio amrywiaeth o ddisgyblaethau a methodolegau. Mae\u2019r prosiectau a drafodir yn yr adroddiad yn cael eu llywio gan safbwyntiau economaidd, cymdeithasegol, daearyddol, a pholisi cymdeithasol."}, {"text_idx": "#000007", "text": "Yn fethodolegol, ar ben y dadansoddiad eilaidd helaeth o data gweinyddol, y defnydd cymhleth o fodelu daearyddol ac arolygon hydredol, rydym wedi cynnal dadansoddiad polisi a phrosiectau ansoddol ar raddfa lai gyda grwpiau cymunedol."}, {"text_idx": "#000008", "text": "Er mwyn gwneud y mwyaf o ddefnyddioldeb ein hymchwil ar gyfer llywio heriau presennol a phosibiliadau\u2019r dyfodol, rydym wedi cymryd rhan mewn deialog barhaus trwy gydol y pandemig gydag ystod eang o lunwyr polisi, gweithwyr proffesiynol a rhanddeiliaid cymdeithas sifil."}, {"text_idx": "#000009", "text": "Oherwydd yr angen i ledaenu canfyddiadau\u2019n gyflym, mae llawer o\u2019r ffynonellau a ddyfynnir yn ddeunyddiau ffeithlun, adroddiadau a blogiau, gan fod erthyglau a adolygir gan gyfoedion yn cymryd amser hir i\u2019w cyhoeddi. Rydym hefyd yn adrodd ar ymchwil sydd ar y gweill ar hyn o bryd, ac y bydd canfyddiadau sy\u2019n berthnasol i Covid ar gael yn y dyfodol."}]